Rethemnos Live

Μία λαμπάδα ένα χαμόγελο: Πασχαλινό Bazaar από «Το Χαμόγελο του Παιδιού» στο Ρέθυμνο
2025-04-09 10:00 - 20:00, 2025-04-08 10:00 - 20:00, 2025-04-06 10:00 - 18:00, 2025-04-05 10:00 - 18:00, 2025-04-04 10:00 - 20:00 (Europe/Athens) | Δημαρχείο Ρεθύμνου, Κουντουριώτη 80, Ρέθυμνο, Ρεθύμνου, 74100, Ελλάδα
Το Χαμόγελο του Παιδιού σας προσκαλεί στο Πασχαλινό Bazaar του στο Ρέθυμνο, απέναντι από το Δημαρχείο.
Από την Παρασκευή 4/4 έως την Κυριακή 13/4, μπορείτε να βρείτε μοναδικές λαμπάδες, πασχαλινά δώρα και άλλα όμορφα προϊόντα, συμβάλλοντας στη στήριξη των παιδιών που έχουν ανάγκη.
Ώρες λειτουργίας:
Καθημερινά: 10:00 – 20:00
Σάββατο & Κυριακή: 10:00 – 18:00
Με κάθε αγορά, προσφέρετε ελπίδα και χαμόγελο στα παιδιά που το χρειάζονται.
Περισσότερες πληροφορίες: hamogelo.gr

Μουσική βραδιά στον «Χαρουπόμυλο» στο Πάνορμο
2025-04-08 21:00 | Χαρουπόμυλος, Πάνορμο, Ρεθύμνου, Ελλάδα
Ο Τουριστικός Πολιτιστικός Σύλλογος Πανόρμου έχει την χαρά να σας προσκαλέσει στην μουσική βραδιά που θα γίνει την Τρίτη 8 Απριλίου στον Χαρουπόμυλο.
40 μέλη της χορωδίας “ΕυΡΙΘΥ Chorus” του Ρεθύμνου και 20 μέλη της γαλλικής χορωδίας “Μελωδίες” του Συλλόγου Αλσατία-Κρήτη που θα έρθουν από το Στρασβούργο, θα τραγουδήσουν πολυφωνικά τραγούδια σε μια χορωδιακή παρέα.
Σας περιμένουμε!

Ομιλία του Δημήτρη Καλοκύρη με θέμα «Ο Μπόρχες στο Ρέθυμνο»
2025-04-08 20:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το Τμήμα Φιλολογίας του Πανεπιστημίου Κρήτης και ο Δήμος Ρεθύμνης σάς προσκαλούν στην ομιλία του Δημήτρη Καλοκύρη, συγγραφέα, εικαστικού, μεταφραστή, με θέμα «Ο Μπόρχες στο Ρέθυμνο», που θα πραγματοποιηθεί την Τρίτη 8 Απριλίου και ώρα 20:30 στο Σπίτι του Πολιτισμού στο Ρέθυμνο.
Αντικείμενο της ομιλίας θα είναι η παρουσία του Αργεντινού Χόρχε Λουίς Μπόρχες στο Ρέθυμνο και η τελετή αναγόρευσής του σε επίτιμο διδάκτορα της Φιλοσοφικής Σχολής του Πανεπιστημίου Κρήτης, που έγινε στις 12 Μαΐου 1984 στο Ωδείο Ρεθύμνου. Ο Μπόρχες, ένας από τους σπουδαιότερους λογοτέχνες του 20ού αιώνα, ήρθε στην πόλη συνοδευόμενος από φίλους και μεταφραστές του, ανάμεσα στους οποίους ήταν και ο Δημήτρης Καλοκύρης. Ο ομιλητής θα φωτίσει επίσης όψεις του έργου του μεγάλου Αργεντινού συγγραφέα.
Θα απαγγελθούν ποιήματα του Χ. Λ. Μπόρχες και του Δημήτρη Καλοκύρη από φοιτήτριες του σεμιναρίου δημιουργικής γραφής της Αγγέλας Καστρινάκη, με τη συνοδεία κιθάρας.

Διάλεξη της Τζελίνας Χαρλαύτη με θέμα τον Αριστοτέλη Ωνάση στο Ινστιτούτο Μεσογειακών Σπουδών
2025-04-07 19:00 | Ινστιτούτο Μεσογειακών Σπουδών, Νικηφόρου Φωκά 130, Ρέθυμνο, Ρεθύμνου, Ελλάδα
Με μια εξαιρετικά ενδιαφέρουσα εισήγηση με θέμα: «Αριστοτέλης Ωνάσης: Ο μύθος και η ιστορία επιχειρηματικών παιγνίων» συνεχίζεται, τη Δευτέρα 7 Απριλίου 2025, στις 7 μ.μ., ο κύκλος των ανοιχτών επιστημονικών ομιλιών που συνδιοργανώνουν ο Δήμος Ρεθύμνου και το Ινστιτούτο Μεσογειακών Σπουδών του Ιδρύματος Τεχνολογίας και Έρευνας (ΙΤΕ).
Τη διάλεξη προσφέρει η Διευθύντρια ΙΜΣ-ΙΤΕ κα Τζελίνα Χαρλαύτη/ Καθηγήτρια Πανεπιστημίου Κρήτης, η οποία μας προϊδεάζει για το περιεχόμενο της διάλεξης αναφέροντας τα εξής:
«Δεν παίζω ποτέ τυχερά παιχνίδια, δεν με διασκεδάζει», δήλωνε ο Ωνάσης στους δημοσιογράφους των Νew York Times το 1958. «Δεν είμαι αντίθετος όμως. Το καταλαβαίνω. Όλη μου η ζωή είναι ένα απίθανο παιχνίδι».
Όταν ο Ωνάσης πέθανε το 1975 ήταν ένας από τους δέκα μεγαλύτερους ιδιοκτήτες δεξαμενόπλοιων στον κόσμο. Ωστόσο, δεν ήταν το μέγεθος του στόλου του, που έκανε πρωτοπόρο τον Ωνάση στην παγκόσμια ναυτιλία. Αυτό που τον διέκρινε από τους υπόλοιπους ήταν η καθοριστική συμβολή του στη εξέλιξη του θεσμού της ναυτιλιακής επιχείρησης, όπου συνδύασε την ευρωπαϊκή ναυτιλιακή τεχνογνωσία με τους αμερικανικούς θεσμούς και πόρους.
Η ζωή του Ωνάση έγινε παγκόσμιος μύθος: από τις Ηνωμένες Πολιτείες μέχρι τη Σοβιετική Ένωση, από την Αργεντινή μέχρι την Ινδονησία, από την Ιαπωνία και την Αυστραλία μέχρι την Αφρική. Έγινε το σύμβολο του πλούτου σε παγκόσμιο επίπεδο, το πρότυπο της επιτυχημένης ζωής ενός επιχειρηματία που μπόρεσε να διεκδικήσει και να αποκτήσει τα πάντα. Η πρόσληψη του Ωνάση όμως από το ευρύτερο κοινό έχει γίνει μέσα από τις προσωπικές του σχέσεις κυρίως με τις δύο διάσημες γυναίκες του, από το life style. Το ερευνητικό πρόγραμμα που διεξήγε το Κέντρο Ναυτιλιακής Ιστορίας του ΙΜΣ-ΙΤΕ ήταν η πρωτοποριακή καταγραφή και ταξινόμηση του Αρχείου Ωνάση (που αποτελείται από εκατομμύρια έγγραφα) του Ιδρύματος Ωνάση και η συγγραφή μιας τεκμηριωμένης ιστορίας της μυθιστορηματικής ζωής και επιχείρησης του Αριστοτέλη Ωνάση».
Ως γνωστόν, οι διαλέξεις πραγματοποιούνται στο χώρο του Ινστιτούτου Μεσογειακών Σπουδών στην Παλιά Πόλη Ρεθύμνου (Δ/νση: Νικηφόρου Φωκά 130 και Μελισσινού – στο τέλος του Μακρύ Στενού).
Όπως έχει ήδη αναφερθεί, οι ενδιαφερόμενοι –ες μπορούν να παρακολουθήσουν τη διάλεξη είτε με φυσική παρουσία στο χώρο διεξαγωγής της εκδήλωσης είτε διαδικτυακά μέσω του συνδέσμου https://www.ims.forth.gr/el/news-item/view?id=1784.

«Πορεία στο Θείο Πάθος»: Βυζαντινή μουσική παράσταση των Άννα Μπιθικώτση & Σωτήρη Δογάνη
2025-04-07 19:00 | Πέραμα Μυλοποτάμου, Πέραμα, Πέραμα, Ρεθύμνου, 74052, Greece
Η πορεία στο Θείο Πάθος με ύμνους, λυρικές αφηγήσεις και τραγούδια από την μελοποιημένη ποίηση των κορυφαίων μας ποιητών
Η Ιερά Μητρόπολις Ρεθύμνης και Αυλοποτάμου και ο Δήμος Μυλοποτάμου παρουσιάζουν, τη Δευτέρα 7 Απριλίου 2025 και ώρα 19:00, στην αίθουσα εκδηλώσεων του 2ου Δημοτικού Σχολείου Περάματος, το κατανυκτικό πρόγραμμα που έχει ετοιμάσει η πολυβραβευμένη συγγραφέας Άννα Μπιθικώτση, για τις μέρες της Μ. Τεσσαρακοστής, με τον καταξιωμένο πρωτοψάλτη, καθ. Βυζαντινής μουσικής, ερμηνευτή και θεολόγο, Σωτήρη Δογάνη και την εξαίρετη solist στο πιάνο και soprano Κατερίνα Μεγάλου.
Πρόκειται για μια μυσταγωγική μουσική βυζαντινή παράσταση στο πλαίσιο της οποίας ο ακροαζόμενος θεατής συμπορεύεται με το ιστορικό Πρόσωπο του Θεανθρώπου όπου μέσα από ύμνους, αφηγήσεις και μουσικές, γίνεται κοινωνός του Θείου Δράματος παρακολουθώντας τα δρώμενα από τη Μεγάλη Δευτέρα έως και τη Μεγάλη Παρασκευή.
ΕΙΔΟΔΟΣ ΕΛΕΥΘΕΡΗ

Ομιλία με θέμα «Γονεϊκή Επιτρεπτικότητα: οι συνέπειες στην ψυχική ζωή των παιδιών» στα Ανώγεια
2025-04-07 18:00 | Ανώγεια, Ανώγεια, Ανώγεια, Ρεθύμνου, 74051, Ελλάδα
Το Κέντρο Πρόληψης των Εξαρτήσεων και Προαγωγής της Ψυχοκοινωνικής Υγείας Π.Ε Ρεθύμνης, στα πλαίσια της συνεργασίας του με τους Δήμους της Π.Ε. Ρεθύμνου, την Ιερά Μητρόπολη Ρεθύμνης και Αυλοποτάμου και την Ιερά Μητρόπολη Λάμπης και Σφακίων, τις Διευθύνσεις Πρωτοβάθμιας και Δευτεροβάθμιας Διεύθυνσης Ρεθύμνου και τους κατά τόπους φορείς και Πολιτιστικούς Συλλόγους υλοποιεί σειρά ομιλιών για γονείς με θέμα: «Γονεϊκή Επιτρεπτικότητα: οι συνέπειες στην ψυχική ζωή των παιδιών», σε όλη την Περιφερειακή ενότητα Ρεθύμνου.
Η ανατροφή των παιδιών αποτελεί μια από τις πιο απαιτητικές, αλλά και πιο ουσιαστικές ευθύνες που έχει ένας γονιός. Αρκετές φορές οι γονείς, στην προσπάθειά τους να διαμορφώσουν ένα υποστηρικτικό και μη αυστηρό περιβάλλον για τα παιδιά τους, προκειμένου να προάγουν τη δημιουργικότητα, την αυτονομία και την αυτοπεποίθησή τους, πέφτουν στην παγίδα της επιτρεπτικότητας, ενός γονικού στυλ που χαρακτηρίζεται από χαλαρότητα ως προς τα όρια και τους κανόνες.
Σε μια εποχή που το μεγάλωμα των παιδιών είναι γεμάτο προκλήσεις και ανασφάλειες, στόχος μας είναι να συναντηθούμε με τους γονείς , να συζητήσουμε τον τρόπο που η επιτρεπτικότητα στην ανατροφή των παιδιών μπορεί να επηρεάσει την ψυχική υγεία και την κοινωνική τους ανάπτυξη και να αναδείξουμε τη σημασία της υγιούς οριοθέτησης.
Η ομιλία θα πραγματοποιηθεί τη Δευτέρα 07/04/2025 και ώρα 18.00, στην Αίθουσα Κινηματογράφου, στο Δημαρχιακό Μέγαρο Ανωγείων (Πλατεία Αρμί).
Για το Δ.Σ.
Ο Πρόεδρος
Σαρρής Μιχάλης,
Περιφερειακός Σύμβουλος
Η Επιστημονικά Υπεύθυνη
Μπογά Ανδρονίκη

«4ο Χορευτικό ταξίδι σ’ όλη την Ελλάδα και στις παλιές αγαπημένες πατρίδες» από τον Πολιτιστικό Σύλλογο Σταυρωμένου
2025-04-06 18:30 | 5ο Γυμνάσιο Ρεθύμνου, Σφακάκι, Σφακάκι, Ρεθύμνου, 74100, Greece
Το τμήμα παραδοσιακών χορών του Πολιτιστικού Συλλόγου Σταυρωμένου, σας προσκαλεί την Κυριακή 6 Απριλίου στις 18:30, στο αμφιθέατρου του 5ου Αρσάνιου Γυμνασίου στο Σφακάκι.
Θα σας παρουσιάσουμε το «4ο Χορευτικό ταξίδι σ’ όλη την Ελλάδα και στις παλιές αγαπημένες πατρίδες».

Σας προσκαλούμε να ‘ρθείτε και να ταξιδέψουμε χορευτικά, σε διάφορα μέρη της Ελλάδας, στην Μικρά Ασία και τον Πόντο. Ελάτε να γνωρίσετε πως χόρευαν οι Ρεθυμνιώτες συρτό και Ρεθυμνιώτικη πόλκα. Θα χαρούμε να σας δούμε.
Την επιμέλεια της βραδιάς έχει η κυρία Τίνα Μαμούχα.
Στην εκδήλωση συμμετέχουν οι μουσικοί Γιώργος Στριλιγκάς και Γιάννης Σεισάκης.
Η είσοδος είναι ελεύθερη και θα σας κεράσουμε και μια ρακή.

Εκδήλωση για τα 81 χρόνια από την ιστορική μάχη της Γκιουμπριάς στη Μέση Ρεθύμνου
2025-04-06 11:30 | Μέση Ρεθύμνου, Mesi, Ρεθύμνου, 741 50, Greece
81 χρόνια από την ιστορική μάχη της Γκιουμπριάς στη Μέση Ρεθύμνου και λίγες μέρες πριν από τη 9η Μάη, επέτειο της Μεγάλης Αντιφασιστικής Νίκης των λαών, καθώς αυτή την ημέρα συνθηκολόγησε άνευ όρων η ναζιστική Γερμανία και τελείωσε οριστικά, για την Ευρώπη, ο Β’ Παγκόσμιος Πόλεμος η Δημοτική Κοινότητα Μέσης Ρεθύμνης , το Παράρτημα Ρεθύμνου της Πανελλήνιας Ένωσης Αγωνιστών Εθνικής Αντίστασης- Δημοκρατικού Στρατού Ελλάδας και ο Πολιτιστικός Σύλλογος Μέσης Ρεθύμνης οργανώνουν εκδήλωση τιμής και μνήμης την Κυριακή 6 Απριλίου 2025 και ώρα 11.30 πμ στην Ιστορική σπηλιά Γκιουμπριάς Μέσης.
Σ ένα κόσμο που φλέγεται όπως ο σημερινός τα διδάγματα του χθες είναι πολύτιμη παρακαταθήκη για το σήμερα των λαών
Δημοτική Κοινότητα Μέσης Ρεθύμνης
Παράρτημα Ρεθύμνου ΠΕΑΕΑ-ΔΣ
Πολιτιστικός Σύλλογος Μέσης
ΠΡΟΓΡΑΜΜΑ ΕΚΔΗΛΩΣΗΣ
11 30 Προσέλευση στο χώρο (Σπηλιά Γκιουμπριάς) – Επιμνημόσυνη δέηση
11.45 Προσφώνηση από τον Πρόεδρο της Δημοτικής Κοινότητας Μέσης κο Περακάκη Στέλιο
11.50 Χαιρετισμοί Αρχών και φορέων
11.20 Ιστορικό της μάχης και κεντρική ομιλία από Εκπρόσωπο της ΠΕΑΕΑ-ΔΣ Παράρτημα Ρεθύμνου
12.00 Χαιρετισμός από εκπρόσωπο απογόνων των Ηρώων
12.10 Απαγγελίες ποιημάτων που έχουν γραφεί για το Ιστορικό αυτό γεγονός
12.15 Κατάθεση Στεφάνων – Ενός λεπτού σιγή- Εθνικός Ύμνος
Τα στεφάνια με ευθύνη των φορέων να ευρίσκονται 15 λεπτά τουλάχιστον νωρίτερα από την έναρξη , στο χώρο της Εκδήλωσης και να έχει δηλωθεί το όνομα του εκπροσώπου του φορέα ή συλλόγου, που θα το καταθέσει
12.45 Πέρας τελετής
Σας καλούμε να τιμήσετε με την παρουσία σας τη μνήμη των Αθανάτων Ηρώων

Έκθεση φωτογραφίας με τις πρόβες της «Ζώνης Αποκλεισμού» του Μικρού Θεάτρου Ρεθύμνου
2025-04-05 19:00 - 22:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το Μικρό Θέατρο Ρεθύμνου συνεχίζει την πορεία του στον θεατρικό χώρο του Ρεθύμνου με την «Ζώνη Αποκλεισμού», ένα έργο βασισμένο στο “The Children” της βραβευμένης Βρετανίδας συγγραφέα Lucy Kirkwood, σε σκηνοθεσία Γιάννη Περογαμβράκη.
Την παράσταση πλαισιώνει Έκθεση Φωτογραφίας στο Σπίτι του Πολιτισμού, με στιγμιότυπα από τις πρόβες του έργου και μέσα από την φωτογραφική ματιά των Κωνσταντίνου Ανδρώνη, Μαρίας Ζουριδάκη, Μανώλη Καραταράκη & Γιώργου Κατάκη.
Η Έκθεση πραγματοποιείται υπό την Αιγίδα του Δήμου Ρεθύμνης.
Διάρκεια Έκθεσης: 28 Μαρτίου – 6 Απριλίου, ώρες 19:00 – 22:00

Βραδιά κιθάρας από το Μουσικό Σχολείο Ρεθύμνου
2025-04-05 19:00 | Κέντρο Βυζαντινών Τεχνών, Εθνικής Αντιστάσεως 82, Ρέθυμνο, Ρεθύμνου, 74100
Βραδιά κιθάρας διοργανώνει το Μουσικό Σχολείο Ρεθύμνου, με μαθητές και καθηγητές του σχολείου, το Σάββατο 5 Απριλίου, στο Κέντρο Βυζαντινών Τεχνών (Εθν. Αντιστάσεως, Παλιά πόλη – Ρέθυμνο).
Έναρξη 19.00.
Είσοδος ελεύθερη

Εκδήλωση με θέμα «Η ΒΙΑ ΣΤΗΝ ΕΠΟΧΗ ΜΑΣ, ΠΡΑΓΜΑΤΙΚΟΤΗΤΑ ΚΑΙ ΠΡΟΕΚΤΑΣΕΙΣ»
2025-04-05 11:30 | Ενοριακη Εστια Μεγαλης Παναγιας, Αγίας Βαρβάρας 26, Ρέθυμνο, Ρεθύμνου, 74132, Greece
Ο Σύνδεσμος Συνταξιούχων Καθηγητών Μέσης Εκπαίδευσης ν. Ρεθύμνου, σας προσκαλεί στην εκδήλωση του για ομιλία και συζήτηση με θέμα«Η ΒΙΑ ΣΤΗΝ ΕΠΟΧΗ ΜΑΣ, ΠΡΑΓΜΑΤΙΚΟΤΗΤΑ ΚΑΙ ΠΡΟΕΚΤΑΣΕΙΣ», με ομιλητή τον Δρ Παπακωνσταντή Γεώργιο.
Η εκδήλωση θα πραγματοποιηθεί το Σάββατο 5 Απριλίου 2025 , ώρα 11.30 στην Ενοριακή Εστία του Ι.Μ. Ναού της Μεγάλης Παναγίας (όπισθεν Ι.Ν. Αγίας Βαρβάρας).
Την εκδήλωση θα συντονίσει η Πρόεδρος του Συνδέσμου Παναγιώτα Φιλίππου – Ελευθερόγλου.

Εικαστικά Εργαστήρια Μουσείου Σύγχρονης Τέχνης Κρήτης: Εξερευνώντας τα έμφυλα στερεότυπα μέσω της τέχνης
2025-04-05 11:00 | Μουσείο Σύγχρονης Τέχνης Κρήτης, Μεσολογγίου 32, Ρέθυμνο, Ρεθύμνου, Ελλάδα
Ο Εκπαιδευτικός Τομέας- Εικαστικά Εργαστήρια του Μουσείου Σύγχρονης Τέχνης Κρήτης διοργανώνει μουσειοπαιδαγωγικό πρόγραμμα για τα έμφυλα στερεότυπα, με αφορμή την τρέχουσα έκθεση με τίτλο Pro Femina στους χώρους του Μουσείου το Σάββατο 5/4/2025 στις 11:00 η ώρα.
Μέσα από παρατήρηση, παιχνίδι ρόλων και δημιουργικές δραστηριότητες, τα παιδιά αμφισβητούν κοινωνικές νόρμες και εκφράζονται ελεύθερα. Αρχικά εξοικειώνονται με το μουσείο και τα εκθέματα, εστιάζοντας στην ενδυμασία. Στη συνέχεια, συμμετέχουν σε δραστηριότητες, όπου συνδυάζουν ρούχα χωρίς περιορισμούς φύλου, αφηγούνται ιστορίες.
Η εκπαιδευτική δράση ολοκληρώνεται με ένα δημιουργικό δρώμενο και συλλογική αποτίμηση. Βασικός στόχος: Να κατανοήσουν τα παιδιά, ότι η ταυτότητα και οι επιλογές τους δεν καθορίζονται από κοινωνικά στερεότυπα.
To πρόγραμμα απευθύνεται σε παιδιά 5 έως 9 ετών με δωρεάν συμμετοχή. Θα τηρηθεί σειρά προτεραιότητας.
Χώρος υλοποίησης προγράμματος: Μουσείο Σύγχρονης Τέχνης, Μεσολογγίου 32.
Διάρκεια προγράμματος: 11.00-12.30.
Για δηλώσεις συμμετοχής:
Τρίτη, Παρασκευή, Σάββατο στις ώρες 8.00-12.00.
Δευτέρα, Τετάρτη, Πέμπτη στις ώρες 13.00-18.00.
Επικοινωνία:
ΜΟΥΣΕΙΟ ΣΥΓΧΡΟΝΗΣ ΤΕΧΝΗΣ ΚΡΗΤΗΣ
ΕΚΠΑΙΔΕΥΤΙΚΟΣ ΤΟΜΕΑΣ – ΕΙΚΑΣΤΙΚΑ ΕΡΓΑΣΤΗΡΙΑ
ΧΕΙΜΑΡΑΣ 8, 74131
Τ: +30 28310 57353
www.cca.gr – email: ikaerg@cca.gr

Μουσική βραδιά στην «Οινοθήκη»
2025-04-04 21:30 | Οινοθήκη, Ραδαμάνθυος 17, Ρέθυμνο, Ρεθύμνου, 741 31, Ελλάδα
Μουσική βραδιά στην «Οινοθήκη» με το Λευτέρη Τζαγκαράκη, την Ελένη Δραμιτινού, τον Ηλία Κατσαβίδη & τον Απόστολο Ιλερή.
Έναρξη 21:30.
Τηλ. 28310 58250.

Παρουσίαση του νέου τεύχους του περιοδικού «Σελιδοδείκτης» και προβολή της ταινίας The Teachers’ Protest
2025-04-04 19:30 | Στέκι Εκπαιδευτικών Ρεθύμνου, Ηλιακάκη 16, Ρέθυμνο, Ρεθύμνου, 74100
Το περιοδικό Σελιδοδείκτης για την εκπαίδευση και κοινωνία διοργανώνει εκδήλωση παρουσίασης του 22ου τεύχους του, στο Ρέθυμνο, την Παρασκευή 4 Απρίλη, στις 19.30, στο Στέκι Καθηγητών Ρεθύμνου (Ηλιακάκη 16)
Σε αυτήν θα παρέμβουν οι:

Αποστόλης Νικολόπουλος, μέλος της Συντακτικής Επιτροπής του Σελιδοδείκτη
Γιώργος Μιχαηλίδης, εκπαιδευτικός, διδάκτωρ Βαλκανικής Ιστορίας

Στη συνέχεια, θα προβληθεί η ταινία The Teachers’ Protest.
Λίγα λόγια για το τεύχος και την ταινία
Οι εξελίξεις στο διεθνές καπιταλιστικό σύστημα μας βάζουν σε μια περίοδο ακραίων ανταγωνισμών και κυνικής ιμπεριαλιστικής ρητορικής. Με την εκλογή Τραμπ, που έφερε στο προσκήνιο την κλίκα των αδιανόητα πλούσιων και χωρίς αναστολές κεφαλαιούχων, φάνηκε πως η διέξοδος που αναζητούν οι ΗΠΑ στα κρισιακά φαινόμενα είναι η γενική επίθεση με σημαία την ωμή δύναμη, κυρίως την πολεμική. Βλέπουμε επίσης τις διακηρύξεις της ΕΕ για «πολεμική οικονομία», τον πόλεμο στην Ουκρανία, τη γενοκτονία σε βάρος της Γάζας και του λαού της Παλαιστίνης. Σε αυτό το σκοτεινό παρόν η κυβέρνηση Μητσοτάκη έχει προσαρμοστεί πλήρως, έχοντας επιλέξει τη ταύτιση με τον επιθετικό ιμπεριαλισμό των ΗΠΑ και της ΕΕ.
Με βάση αυτό το γενικό φόντο, το αφιέρωμα του νέου τεύχους (Πόλεμος και Εκπαίδευση) στοχεύει να ενισχύσει την ανάλυση και επιχειρηματολογία της αντιπολεμικής πάλης του εκπαιδευτικού κινήματος, το διεθνισμό του, να πλουτίσει με παλιές και σύγχρονες σκέψεις και εμπειρίες τις αποσκευές του στη σκληρή διαπάλη που θα οξυνθεί.
Από το άλλο μέρος, στις λαϊκές κινητοποιήσεις της 28 Φλεβάρη, με αφορμή το έγκλημα στα Τέμπη, οι δρόμοι πλημμύρισαν με ξεκάθαρα αιτήματα που κανείς/μια δεν μπορεί να διαγράψει: αλήθεια, δικαιοσύνη, δικαίωμα στη ζωή, οξυγόνο.
Εκτός από τις προσπάθειες συγκάλυψης ευθυνών αποκαλύπτονται και βαθύτερα αίτια, με τα δραματικά αποτελέσματα των ιδιωτικοποιήσεων όπως έγινε στους σιδηροδρόμους. Απέναντι σε μια αντίστοιχη απειλή εκτεταμένης ιδιωτικοποίησης βρίσκεται πλέον και η δημόσια εκπαίδευση (ιδιωτικά πανεπιστήμια, Ωνάσεια σχολεία, Ακαδημίες Επαγγελματικής Εκπαίδευσης κ.λπ.). Αυτή η πολυτυπία διασφαλίζει την ολοκληρωτική υποταγή της εκπαίδευσης στην αγορά και τα συμφέροντα του κεφαλαίου. Σε μια τέτοια προοπτική εντάσσονται οι πιέσεις επιβολής της αριστείας, του ανταγωνισμού και της αξιολόγησης, καθώς και η εξαπόλυση ενός πρωτοφανούς κύματος διώξεων στην εκπαίδευση ενάντια στη συνδικαλιστική δράση και τα φρονήματα. Αρκετά άρθρα του νέου τεύχους αφορούν αυτά τα ζητήματα (εξελίξεις στην εκπαίδευση, διώξεις, αναπλήρωση και εργασιακή ανασφάλεια κ.α.).
Σε σχέση και με την πάλη σε απαιτητικές συνθήκες, η ταινία The Teachers’ Protest αναφέρεται στην αντίσταση των Νορβηγών εκπαιδευτικών το 1942, όταν επιδιώχθηκε να
τους υποχρεώσουν να γίνουν μέλη της Ναζιστικής Ένωσης Εκπαιδευτικών και να διδάσκουν στις τάξεις τους τις ναζιστικές ιδέες. Πρόκειται για μια πολύμορφη μάχη, που
κατέληξε νικηφόρα, παρά τις συλλήψεις και τις αποστολές σε στρατόπεδα συγκέντρωσης.
Μία άγνωστη στο ευρύ κοινό ιστορία αντίστασης και αξιοπρέπειας, παρουσιασμένη σε μια ταινία που συνδυάζει το ντοκιμαντέρ, τη ζωντανή αφήγηση και το animation.

Μουσική βραδιά κάθε Πέμπτη στο Μεζεδοπωλείο 50/50
2025-04-03 22:00 | Μεζεδοπωλείο Συμπληγάδες, Βερνάδου 25, Ρέθυμνο, Ρεθύμνου, 74100, Ελλάδα
Μουσική βραδιά κάθε Πέμπτη στο Μεζεδοπωλείο 50/50, στην παλιά πόλη του Ρεθύμνου.
Αρμόνιο – τραγούδι: Γιώργος ΒακωνάκηςΚιθάρα – τραγούδι: Κώστας Τσαρκάι
Κρατήσεις: 6972 055312

Εκδήλωση στο Ρέθυμνο με θέμα «Ανήλικοι – Βία – Ναρκωτικά: Υπάρχει Προστασία;»
2025-04-02 18:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Μια σημαντική εκδήλωση από το Ινστιτούτο P.A.D.A. – Αντιναρκωτική Δράση, με τη συμμετοχή ειδικών και επιστημόνων που θα μιλήσουν για την προστασία των ανηλίκων από τη βία και τα ναρκωτικά, θα πραγματοποιηθεί την Τετάρτη 2 Απριλίου 2025 και ώρα 18:00 στο Σπίτι του Πολιτισμού, Βερνάδου 12, Παλιά πόλη – Ρέθυμνο.
Ομιλητές:

Ραχωβίτσας Ιωάννης – Πρόεδρος του P.A.D.A.
Μπακούρη Ελένη – Διδάκτωρ Τοξικολογίας
Καλλιαστος Ιωάννης – Καρδιολόγος
Νάσιος Ιωάννης – Χειρουργός ΩΡΛ
Καρπαθάκη Μαρία – Παγκόσμια Πρωταθλήτρια Taekwondo
Μαρασιδή Χριστίνα-Ειρήνη – Επικοινωνιολόγος

Υπό την αιγίδα του Δήμου Ρεθύμνης και της Περιφέρειας Κρήτης

Προβολή της ταινίας Tack από την Επιτροπή Ισότητας του Πανεπιστημίου Κρήτης
2025-04-01 20:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Στα πλαίσια των εκδηλώσεων της Επιτροπής Ισότητας των Φύλων και Καταπολέµησης των Διακρίσεων του Πανεπιστηµίου Κρήτης, που αποσκοπούν στην ενημέρωση και ευαισθητοποίηση για τα ζητήματα της έµφυλης βίας, θα πραγματοποιηθεί προβολή του ντοκιμαντέρ της Βάνιας Τέρνερ, Tack (2024).
Η προβολή θα γίνει την Τρίτη 1 Απριλίου στο Σπίτι του Πολιτισµού, στις 20.30.
Το ντοκιμαντέρ είναι µια παραγωγή του ONASSIS CULTURE και διανέμεται από το Cinedoc.
Στην παρουσίαση θα παραβρεθεί η σκηνοθέτιδα, η οποία θα µιλήσει για την ταινία. Θα τοποθετηθούν επίσης η δημοσιογράφος, Νιόβη Αναζίκου και η καθηγήτρια του Πανεπιστηµίου Κρήτης, Όλγα Θεµελή.
Μετά την προβολή και τις οµιλίες θα ακολουθήσει συζήτηση µε το κοινό.

«Σημείο – γραμμή – επίπεδο»: Έκθεση του Τομέα Εφαρμοσμένων Τεχνών του 1ου Ε.Κ. - ΕΠΑΛ Ρεθύμνου
2025-04-01 09:00 - 20:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Ο Τομέας Εφαρμοσμένων Τεχνών του 1ου Ε.Κ. – ΕΠΑΛ Ρεθύμνου διοργανώνει έκθεση στο Σπίτι του Πολιτισμού, 1 και 2 Απριλίου 2025 με ώρες λειτουργίας 09.00-14.00 και 18.00-20.00.
Οι γραμμές περιπλανιούνται χωρίς προορισμό, αλλά μέσα από αυτήν την φαινομενική ανεμελιά μιας βόλτας αποκτούν μορφές – οργανικές δομές, γεωμετρικούς όγκους ή τρισδιάστατα τοπία που ζωντανεύουν σαν να υπήρχαν πάντα εκεί.
Ο τομέας παρουσιάζει τα έργα των μαθητών του της σχολικής χρονιάς 2024-2025. Έργα από τα τμήματα Β΄ Εφαρμοσμένων Τεχνών και Γ΄ Γραφικών Τεχνών:

Σύνθεση
Eλεύθερο – Αρχιτεκτονικό σχέδιο
Φωτογραφία
Γραφιστική

Ελάτε να περιπλανηθούμε μαζί στα έργα των μαθητών και να αφήσουμε όλοι μαζί το δικό μας απο-τύπωμα στη βόλτα αυτή.

Η Θεατρική Ομάδα του Πολιτιστικού Συλλόγου Σταυρωμένου παρουσιάζει «ΤΑ ΜΟΝΟΠΡΑΚΤΑ» ΚΩΜΩΔΙΕΣ ΤΟΥ ΑΝΤΟΝ ΤΣΕΧΩΦ
2025-03-30 21:30, 2025-03-29 21:30 | Ελληνικό Μεσογειακό Πανεπιστήμιο (Ρέθυμνο), Εμμανουήλ Δασκαλάκη 4, Ρέθυμνο, Ρεθύμνου, 74100, Ελλάδα
Η Θεατρική Ομάδα του Πολιτιστικού Συλλόγου Σταυρωμένου παρουσιάζει «ΤΑ ΜΟΝΟΠΡΑΚΤΑ» ΚΩΜΩΔΙΕΣ ΤΟΥ ΑΝΤΟΝ ΤΣΕΧΩΦ, σε σκηνοθεσία Βαγγέλη Λιοδάκη.
Γραμμένα με πολύ χιούμορ και με τη γνωστή σοφία και οξυδέρκεια του μεγάλου Ρώσου δραματουργού, έρχονται να συμπληρώσουν την εικόνα που έχουμε για τον Τσέχωφ.
Τα θέματά του είναι, όπως πάντα παρμένα από την καθημερινή ζωή, όπου φαινομενικά δεν συμβαίνει τίποτα: κι όμως, κάτω από την ήρεμη, παγωμένη επιφάνειά του, ο ποταμός συνεχίζει την ασταμάτητη, ορμητική πορεία του.
Θα παρουσιαστούν τα μονόπρακτα:

“Μνηστεία”
Ερμηνεύουν: Ελευθερία Χατζηλαμπή και Κώστας Μαρκάτος
“Ολιά μια ψυχούλα”
Ερμηνεύει: Αγγελική Κουβέλη
“Αίτηση σε γάμο”
Ερμηνεύουν: Γιάννης Κοκονάς, Κώστας Μαρκάτος και Αριστέα Σκουτέλη
“Η αρκούδα”
Ερμηνεύουν: Στέλλα Μαζοράκη, Βαρβάρα Κιαγιά και Γιάννης Κοκονάς

ΗΜΕΡΕΣ ΚΑΙ ΩΡΕΣ ΠΑΡΑΣΤΑΣΕΩΝ:

Παρασκευή 28
Σάββατο 29
Κυριακή 30 Μαρτίου
στις 21:30, στο Αμφιθέατρο ΕΛ.ΜΕ.ΠΑ (ΠΡΩΗΝ ΤΕΙ ΜΟΥΣΙΚΗΣ ΤΕΧΝΟΛΟΓΙΑΣ), στα Περιβόλια Ρεθύμνου.

Συντελεστές:
ΣΚΗΝΟΘΕΤΗΣ: Βαγγέλης Λιοδάκης
ΒΟΗΘΟΣ ΣΚΗΝΟΘΕΤΗ: Βίκυ Τσιντάρη
ΣΚΗΝΙΚΑ-ΚΟΣΤΟΥΜΙΑ: Κάλλη Καραδάκη
ΜΟΥΣΙΚΗ ΣΥΝΘΕΣΗ: Αντώνης Λεοντίδης
ΣΧΕΔΙΑΣΜΟΣ ΑΦΙΣΑΣ: Καραγιαννάκης Γραφικές-Τέχνες
ΣΧΕΔΙΑΣΜΟΣ ΦΩΤΙΣΜΩΝ: Βαγγέλης Λιοδάκης
ΧΕΙΡΙΣΜΟΣ ΗΧΩΝ: Βίκυ Τσιντάρη
ΦΩΤΟΓΡΑΦΙΕΣ: Γιώργος Γεωργακάκης
ΒΙΝΤΕΟΣΚΟΠΗΣΗ: Γιώργος Γεωργακάκης

Το Μικρό Θέατρο Ρεθύμνου παρουσιάζει τη θεατρική παράσταση «Ζώνη Αποκλεισμού»
2025-03-30 21:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το Μικρό Θέατρο Ρεθύμνου συνεχίζει την πορεία του στον θεατρικό χώρο του Ρεθύμνου με την «Ζώνη Αποκλεισμού», ένα έργο βασισμένο στο “The Children” της βραβευμένης Βρετανίδας συγγραφέα Lucy Kirkwood, σε σκηνοθεσία Γιάννη Περογαμβράκη.
Ένα έργο σύγχρονο – γραμμένο το 2016 – και εμπνευσμένο από τα γεγονότα που ακολούθησαν την έκρηξη του πυρηνικού εργοστασίου στην Φουκοσίμα, έρχεται να φωτίσει και να διαπραγματευτεί έννοιες όπως περιβαλλοντική καταστροφή και οικολογική συνείδηση, ατομικό και κοινωνικό αίσθημα ευθύνης.
Όλα πλεγμένα και συναρτώμενα από διαπροσωπικές σχέσεις που αναπτύσσονται και (δυσ)λειτουργούν σε κάθε πεδίο – ατομικό, ερωτικό, οικογενειακό, επαγγελματικό, συλλογικό… Μια πάλη ανάμεσα σε αξίες, ιδανικά, προτεραιότητες, πάθη και αδυναμίες χωρίς νικητή και ηττημένο, με σταθερό προβολέα την ανάληψη ευθύνης σε κάθε ρόλο, σε κάθε λόγο και δράση, σε κάθε ηλικία.
Η παράσταση θα παρουσιαστεί στο Σπίτι του Πολιτισμού στις: 28, 29, 30 Μαρτίου & 4, 5, 6 Απριλίου 2025, στις 21:00.
Συντελεστές
Σκηνοθεσία: Γιάννης Περογαμβράκης
Μουσική: HYΔRA
Σκηνική και ενδυματολογική επιμέλεια – προβολή – αφίσα: Κάλλη Καραδάκη
Παίζουν (με σειρά εμφάνισης): Βιβή Χατζηκωτούλα, Γιάννα Παγιαβλή, Δημήτρης Βαρελάς
Γενική Είσοδος: 12€, Προπώληση 10€
Προπώληση – κρατήσεις: Οπτικά Costa Costa (Γερακάρη 41, Ρέθυμνο). Τηλ. 28310 55200.
Την παράσταση θα πλαισιώνει έκθεση φωτογραφίας στο φουαγέ του Σπιτιού Πολιτισμού, με στιγμιότυπα από τις πρόβες του έργου.
Φωτογραφίες: Γιώργος Κατάκης, Μανώλης Καραταράκης, Κώστας Ανδρώνης και Μαρία Ζουριδάκη.
Εγκαίνια Έκθεσης: Παρασκευή 28 Μαρτίου
Διάρκεια Έκθεσης: 28 Μαρτίου – 6 Απριλίου

8ο Φεστιβάλ WIFT GR - «Μικρές Γυναικείες Ιστορίες»: Προβολή ταινιών μικρού μήκους από γυναίκες δημιουργούς
2025-03-30 20:00 | Κέντρο Βυζαντινών Τεχνών, Εθνικής Αντιστάσεως 82, Ρέθυμνο, Ρεθύμνου, 74100
8ο Φεστιβάλ WIFT GR – «Μικρές Γυναικείες Ιστορίες»: Προβολή ταινιών μικρού μήκους από γυναίκες δημιουργούς
Κυριακή 30 Μαρτίου 2025, στις 20:00
Η προβολή θα πραγματοποιηθεί στο “Κέντρο Βυζαντινών Τεχνών” στην οδό Εθνικής Αντιστάσεως 84, στην παλιά πόλη του Ρεθύμνου.
Η Κινηματογραφική Λέσχη Ρεθύμνου (ΚΙΝ.ΛΕ.Ρ) σε συνεργασία με το WIFT GR (Women in Film and Television Greece) και την Ο.Κ.Λ.Ε (Ομοσπονδία Κινηματογραφικών Λεσχών Ελλάδας) έχει προγραμματίσει για την Κυριακή 30 Μαρτίου 2025 στις 20:00, ένα αφιέρωμα με ταινίες μικρού μήκους από γυναίκες δημιουργούς.
Το WIFT GR (Women in Film and Television Greece) είναι το κορυφαίο δίκτυο γυναικών και εν γένει θηλυκοτήτων που εργάζονται σε όλους τους τομείς των οπτικοακουστικών μέσων στην Ελλάδα και αποτελεί μέρος ενός διεθνούς δικτύου με περισσότερα από 15.000 μέλη με στόχο: την ισόρροπη εκπροσώπηση των δύο φύλων στον κινηματογράφο και την τηλεόραση. Αναδεικνύει το έργο των γυναικών στον κινηματογράφο και την τηλεόραση, ενδυναμώνει τις γυναίκες φωτίζοντας τα επιτεύγματά τους, προσφέρει υπηρεσίες επιμόρφωσης και πρόσβαση σε μια υποστηρικτική κοινότητα ομοίων που δρα υπέρ των συμφερόντων των γυναικών.
Το 8ο Φεστιβάλ WIFT GR 50/50 Ισότητα και στον Κινηματογράφο πραγματοποιήθηκε το διάστημα 28 Νοεμβρίου – 1 Δεκεμβρίου 2024 στην Ταινιοθήκη της Ελλάδος. Τελέστηκε υπό την αιγίδα και την υποστήριξη του Υπουργείου Πολιτισμού, του Ε.Κ.Κ.Ο.ΜΕ.Δ. – Ελληνικού Κέντρου Κινηματογράφου, Οπτικοακουστικών Μέσων & Δημιουργίας – Creative Greece και υπό την αιγίδα του Δήμου Αθηναίων.
Το αφιέρωμα της 8ης διοργάνωσης είχε τίτλο «Είμαστε Μία Οικογένεια;» και εστίαζε στην αντιφατικότητα των οικογενειακών σχέσεων, στην αμφισβήτηση της παραδοσιακής μορφής της οικογένειας και στην αναζήτηση νέων μορφών οικογενειακότητας, δίνοντας έμφαση στο ερωτηματικό του τίτλου. Η οικογένεια ως θεσμός εμφανίζει σχέσεις αγάπης, ασφάλειας και προστασίας αλλά και σχέσεις σύγκρουσης, καταπίεσης και βίας. Μπορεί να είναι βασικός μοχλός αναπαραγωγής των έμφυλων στερεοτύπων και παραδοσιακών ρόλων αλλά μπορεί και να διαμορφώνει χαρακτήρες με όρους ισότητας, αποδοχής και συμπερίληψης. Σε έναν διαρκώς μεταβαλλόμενο κόσμο δημιουργούνται νέες μορφές οικογένειας όπως ομόφυλα ζευγάρια, μονογονεϊκές οικογένειες αλλά και οικογένειες επιλογής, επηρεάζοντας την καλλιτεχνική δημιουργία και συνεπώς την κινηματογραφική παραγωγή.
Στο πλαίσιο της ανάδειξης του έργου και της ενδυνάμωσης των νέων γυναικών-δημιουργών του σύγχρονου ελληνικού κινηματογράφου, το WIFT GR διαθέτει τις ταινίες μικρού μήκους που προβλήθηκαν στο Διαγωνιστικό τμήμα “Μικρές Γυναικείες Ιστορίες” του 8ου Φεστιβάλ WIFT GR 2024 για να προβληθούν στις Κινηματογραφικές Λέσχες-μέλη της Ομοσπονδίας Κινηματογραφικών Λεσχών Ελλάδας (ΟΚΛΕ).
Η Κινηματογραφική Λέσχη Ρεθύμνου (ΚΙΝ.ΛΕ.Ρ) θα προβάλλει κάποιες από τις ταινίες αυτές σε μια προβολή που ξεπερνά σε διάρκεια τις δύο ώρες.
Το πρόγραμμα των ταινιών που θα προβληθούν:
Κυριακή 30 Μαρτίου 2025 στις 8:00 μ.μ. (συνολική διάρκεια 135′)
‘Αχέροντας’ της Κωνσταντίνας Παπαδοπούλου, 18′
‘Λου’ της Αντονίνας Φρόκου, 8′
‘Συγκρουόμενα’ της Έφης Αναγνωστίδου, 10′
‘Απαρατάτεμε’ της Μένης Τσιλιανίδου, 17′
‘Scorched Earth’ της Μαρκέλλας Κονταράτου, 16′
‘Our Ashes Are Alive’ της Βανέσσα Φερλέ, 8′
‘Κυρία Νίτσα’ της Νεφέλης Ράπτη, 17′
‘Σπίτι’ της Σοφίας Σφυρή, 25′
‘Zange’ της Ίρις Μπαγλανέα, 16′
Οι ταινίες είναι στην ελληνική γλώσσα με υπότιτλους στα αγγλικά. Εξαίρεση αποτελούν, η ταινία Νο 5 που δεν περιλαμβάνει αγγλικούς υπότιτλους και η ταινία Νο 6 η οποία είναι στην αγγλική γλώσσα με υπότιτλους στα ελληνικά.
Δείτε περισσότερα εδώ https://kinler.gr/wift-2024

Εκδήλωση στο Πολεμικό Μουσείο Χρωμοναστηρίου
2025-03-30 12:00 | Χρωμοναστήρι, Χρωμοναστήρι, Χρωμοναστήρι, Ρεθύμνου, Ελλάδα
Ο Σύλλογος Φίλων του Πολεμικού Μουσείου, Παραρτήματος Χρωμοναστηρίου Ρεθύμνου, και το Παράρτημα Χρωμοναστηρίου του Πολεμικού Μουσείου Αθηνών συνδιοργανώνουν την Κυριακή 30 Μαρτίου 2025 και ώρα 12:00 στην αίθουσα διαλέξεων του Πολεμικού Μουσείου εκδήλωση με θέμα: «Το Εικονοστάσι της Επανάστασης».
Είσοδος ελεύθερη.

Η παράσταση «Τρισεύγενης Box» στο The Garage
2025-03-29 21:00 | The Garage, Δημοκρατίας 53, Rethymno, Rethymno, Ρεθύμνου, 74132, Greece
Μια διασκευή της Τρισεύγενης του Κωστή Παλαμά
Η Τρισεύγενη, από τα σπουδαιότερα έργα της νεοελληνικής δραματουργίας και το μοναδικό θεατρικό έργο του Παλαμά, γράφτηκε το 1902 και εκδόθηκε για πρώτη φορά το 1903. Η Τρισεύγενη ζει στη δική της πραγματικότητα, έξω από το μέτρο και την κοινή λογική και δεν υποτάσσεται σε νόμους και κανόνες. Η ελευθερία της και το πάθος της για τη ζωή, δεν αποδέχονται καμία εξουσία -ούτε την πατρική- και δεν περιορίζονται από το κοινωνικό κατεστημένο ή την κοινή γνώμη.
Το κείμενο με τον έξοχο ποιητικό λόγο, τις κυρίαρχες ιδέες για ανεξαρτησία, ελευθερία, αυτοδιάθεση καταφέρνει, 122 χρόνια μετά, να ανοίγει διάλογο με το σήμερα, μια και ακόμη και στον 21ο αιώνα, η κοινωνία συνεχίζει να φέρει γνώμη για τις προσωπικές ελευθερίες και να αγνοεί τα ατομικά δικαιώματα.
Μια παραγωγή του THE GARAGE THEATRE με την οικονομική ενίσχυση και την αιγίδα του Υπουργείου Πολιτισμού και τις αιγίδες του Δήμου Ρεθύμνου και του Ομίλου Βρακοφόρων Κρήτης.

Με τους (αλφαβητικά): Γιώργο Αλεβυζάκη, Μαριλένα Μελαχροινού, Γιώργο Ξενικάκη, Αντώνη Παλιεράκη, Σοφία Σταθάκη και τους Μαρία Ζαχαράκη, Ανδρομάχη Σαπουντζή, Νικόλα Αλεξανδράκη.
Συμμετέχουν: Νικολία Βουρβαχάκη, Αργυρώ Πισκοπάκη, Μαρία Ρακιντζή.
Σκηνοθεσία: Ελένη Δάγκα
Κίνηση: Κωνσταντίνα Γιασεμίδου
Βοηθός σκηνοθέτη: Ανδρομάχη Σαπουντζή
Μουσική: Πρόδρομος Καραδελόγλου
Σκηνικός χώρος- Κοστούμια: Βίκη Γούσιου
Video: Μαρία Παπαδάκη
Διεύθυνση Παραγωγής: Μάνος Λιουδάκης
Βοηθός παραγωγής: Μαρία Ρακιντζή
Δημιουργικό αφίσας: Symithen Graphics
Κάθε Παρασκευή & Σάββατο στις 21:00 και Κυριακή στις 19:00
Είσοδος: 16€ ολόκληρο και 13€ μειωμένο (άνεργοι, ΑΜΕΑ, φοιτητές, μαθητές)
The Garage Theater
Δημοκρατίας 53, Ρέθυμνο
Τηλ. κρατήσεων: 6932492752

Έκθεση φωτογραφίας με θέμα «Ίμβρος, Γενέτειρα Πατριαρχική» στο Ρέθυμνο
2025-03-29 19:30 | Αίθουσα Ι.Ν. Τεσσάρων Μαρτύρων, Πλατεία Τεσσάρων Μαρτύρων, Ρέθυμνο, Ρεθύμνου, 74100, Ελλάδα
Με την αιγίδα του Οικουμενικού Πατριαρχείου και την υποστήριξη της Ιεράς Μητρόπολης Ρεθύμνης και Αυλοποτάμου, ανοίγει τις πύλες της στο Ρέθυμνο η έκθεση φωτογραφίας με τίτλο «Ίμβρος, Γενέτειρα Πατριαρχική».
Τα εγκαίνια της έκθεσης θα πραγματοποιηθούν το Σάββατο 29 Μαρτίου 2025 στις 19:30, στην Αίθουσα Εκδηλώσεων του Ιερού Ναού των Αγίων Τεσσάρων Μαρτύρων.
Η έκθεση, η οποία διοργανώνεται σε συνεργασία με την Περιφερειακή Ενότητα Ρεθύμνης, θα διαρκέσει έως τις 13 Απριλίου 2025 και θα είναι ανοιχτή καθημερινά, τις ώρες 09:00-13:00 και 17:00-19:00.
Την επιμέλεια της έκθεσης έχει αναλάβει ο Κωνσταντίνος Β. Τερζίδης, ενώ επισκέψεις σχολείων και συλλόγων μπορούν να πραγματοποιούνται κατόπιν συνεννόησης.
Η έκθεση αποτελεί μια σπάνια ευκαιρία να γνωρίσει το κοινό την ιστορία και την πολιτιστική κληρονομιά της Ίμβρου, τόπου γέννησης του Οικουμενικού Πατριάρχη Βαρθολομαίου.

10η συνάντηση της Σχολής Γονέων της Ιεράς Μητροπόλεως Ρεθύμνης και Αυλοποτάμου
2025-03-29 18:00 | Αίθουσα Ι.Ν. Τεσσάρων Μαρτύρων, Πλατεία Τεσσάρων Μαρτύρων, Ρέθυμνο, Ρεθύμνου, 74100, Ελλάδα
Η Σχολή Γονέων της Ιεράς Μητροπόλεως Ρεθύμνης και Αυλοποτάμου σας προσκαλεί, το Σάββατο 29/3/2025, 6:00 μ.μ, στην αίθουσα εκδηλώσεων του Ιερού Ναού Αγίων Τεσσάρων Μαρτύρων, στο Ρέθυμνο, στη 10η συνάντηση με θέμα: «Νέοι και πίστη στη μεταμοντέρνα εποχή»
Ομιλητής: Πρωτοπρεσβύτερος Βασίλειος Θερμός, Ψυχίατρος παιδιών και εφήβων, πρώην Καθηγητής Ανωτάτης Εκκλησιαστικής Ακαδημίας Αθήνας
Θα μελετήσουμε ορισμένα χαρακτηριστικά της μετανεωτερικότητας ώστε να αντιληφθούμε τον μεταμοντέρνο τρόπο σκέψης τον οποίο έχουν υιοθετήσει πολλοί σύγχρονοι νέοι. Στη συνέχεια θα εξετάσουμε πώς αυτά επηρεάζουν τη θρησκευτικότητα. Στόχος μας θα είναι να κατανοήσουμε τους ‘‘δρόμους’’ μέσα από τους οποίους πρέπει να περάσουν οι προσπάθειες γονέων, κληρικών, και κατηχητών, έτσι ώστε το μήνυμα του Χριστού να γίνει επίκαιρο και στη συγκεκριμένη κουλτούρα. Ουσιαστικά οι μεταμοντέρνοι νέοι αναζητούν έναν πιο υπαρξιακό Χριστιανισμό.
